CELEX: 52017PC0564
Language: sl
Date: 2017-10-04
Title: Predlog SKLEP SVETA o stališču, ki naj se zastopa v imenu Evropske unije v Pridružitvenem odboru v trgovinski sestavi, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani, glede celovitega načrta, ki ga je Republika Moldavija predložila v zvezi z izvajanjem Sporazuma na področju javnih naročil

EVROPSKA KOMISIJA
            Bruselj, 4.10.2017
            COM(2017) 564 final
            2017/0246(NLE)
            Predlog
            SKLEP SVETA
            o stališču, ki naj se zastopa v imenu Evropske unije v Pridružitvenem odboru v trgovinski sestavi, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani, glede celovitega načrta, ki ga je Republika Moldavija predložila v zvezi z izvajanjem Sporazuma na področju javnih naročil
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep Sveta o stališču Unije, ki naj se zastopa v Pridružitvenem odboru v trgovinski sestavi v zvezi s sprejetjem ugodnega mnenja glede celovitega načrta, ki ga je Republika Moldavija predložila v zvezi z izvajanjem Sporazuma na področju javnih naročil. 
            
            
               2.Ozadje predloga
            
            
               2.1.Pridružitveni sporazum med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani
            
            
               Namen Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani („Sporazum“) je prispevati k postopnemu gospodarskemu povezovanju in poglabljanju političnega pridruževanja med Republiko Moldavijo in Evropsko unijo. Sporazum je začel veljati 1. julija 2016. 
            
            
               2.2.Pridružitveni odbor 
            
            
               Pridružitveni odbor je organ, ustanovljen s Sporazumom, ki je v skladu s členom 438(3) Sporazuma pooblaščen za sprejemanje odločitev v zadevah, ki jih določa ta sporazum, in na področjih, za katera je Pridružitveni svet nanj prenesel pooblastila. Sprejeti sklepi so zavezujoči za pogodbenici, ki sprejmeta ustrezne ukrepe za njihovo izvajanje. 
            
            
               Kot je določeno v členu 438(4) Sporazuma, se Pridružitveni odbor sestane v trgovinski sestavi, da obravnava vse trgovinske in s trgovino povezane zadeve iz naslova V Sporazuma. Kot je določeno v členu 1(4) poslovnika Pridružitvenega odbora in pododborov („poslovnik“)
                  1
               , je Pridružitveni odbor v trgovinski sestavi sestavljen iz visokih uradnikov Evropske komisije in Republike Moldavije, ki so pristojni za trgovino in z njo povezane zadeve. Predstavnik Evropske komisije ali Republike Moldavije, ki je pristojen za trgovino in z njo povezane zadeve, ima vlogo predsednika Pridružitvenega odbora v trgovinski sestavi. Zasedanj se udeležuje tudi predstavnik Evropske službe za zunanje delovanje.
            
            
               V skladu s členom 438(3) Sporazuma in členom 11(1) poslovnika Pridružitveni odbor sprejema odločitve na podlagi medsebojnega dogovora pogodbenic in po zaključku ustreznih notranjih postopkov. Vsak sklep ali priporočilo podpiše predsednik Pridružitvenega odbora in overita sekretarja Pridružitvenega odbora.
            
            
               2.3.Predvideni akt Pridružitvenega odbora v trgovinski sestavi
            
            
               Pridružitveni odbor v trgovinski sestavi sprejme sklep, v katerem izrazi ugodno mnenje glede celovitega načrta, ki ga je Republika Moldavija predložila v zvezi z izvajanjem Sporazuma na področju javnih naročil („predvideni akt“).
            
            
               Namen ugodnega mnenja o načrtu je poenostavitev približevanja zakonodaje Republike Moldavije na področju javnih naročil, kot je določeno v členu 272 Sporazuma. Ta korak je sestavni del v procesu izvajanja Sporazuma. Načrt je za Republiko Moldavijo referenčni dokument za izvajanje Sporazuma na področju javnih naročil.
            
            
               Predvideni akt postane zavezujoč za pogodbenice Sporazuma v skladu s členom 438(3) Sporazuma, ki določa: „Pridružitveni odbor je pooblaščen za sprejemanje odločitev v zadevah, ki jih določa ta sporazum, in na področjih, za katera je Pridružitveni svet nanj prenesel pooblastila. Sprejeti sklepi so zavezujoči za pogodbenici, ki sprejmeta ustrezne ukrepe za njihovo izvajanje.“ 
            
            
               3.Stališče, ki naj se zastopa v imenu Unije
            
            
               Ta predlog sklepa Sveta določa stališče Unije v Pridružitvenem odboru, ustanovljenem s Sporazumom, ko se odloča v zvezi s sprejetjem ugodnega mnenja glede celovitega načrta, ki ga je Republika Moldavija predložila v zvezi z izvajanjem Sporazuma na področju javnih naročil. 
            
            
               Ugodno mnenje Pridružitvenega odbora v trgovinski sestavi o načrtu je potrebno, da bo Republika Moldavija lahko poenostavila približevanje zakonodaje o javnih naročilih, kot je določeno v členu 272 Sporazuma. 
            
            
               Načrt o javnih naročilih, ki ga je predložila Republika Moldavija, izpolnjuje zahteve iz člena 272(1) in (2) Sporazuma. 
            
            
               Ta predlog je skladen z drugimi zunanjimi politikami Unije in prispeva k njihovemu izvajanju, kar velja zlasti za evropsko sosedsko politiko in politiko razvojnega sodelovanja v odnosu do Republike Moldavije.
            
         
         
            
               Določbe Sporazuma o trgovini in z njo povezanih zadevah so bile leta 2009 predmet predhodne ocene učinka, nato pa še ocene učinka trgovine na trajnostni razvoj, ki jo je leta 2012 izvedel generalni direktorat Komisije za trgovino; obe oceni sta bili upoštevani pri pogajanjih o poglobljenem in celovitem območju proste trgovine. Navedena študija je potrdila, da izvajanje določb o trgovini in z njo povezanih zadevah ne bi negativno vplivalo na Unijo, njen pravni red ali njene politike, hkrati pa bi pozitivno vplivalo na gospodarski razvoj Republike Moldavije. Predlog nima negativnega učinka na ekonomsko, socialno ali okoljsko politiko Unije.
            
            
               Sporazum v tej fazi ni predmet postopkov programa ustreznosti in uspešnosti predpisov, ne povzroča nobenih stroškov za mala in srednja podjetja v Uniji ter ne sproža nobenih vprašanj z vidika digitalnega okolja. 
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek na podlagi pravil mednarodnega prava, ki velja za zadevni organ. Vključuje tudi instrumente, ki nimajo zavezujočega učinka v mednarodnem pravu, vendar „lahko odločilno vplivajo na vsebino ureditve, ki jo sprejme zakonodajalec Unije“
                  2
               .
            
            
               4.1.2.Uporaba v obravnavanem primeru
            
            
               Pridružitveni odbor je organ, ustanovljen s sporazumom, in sicer Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani. 
            
            
               Člen 272(3) Sporazuma določa, da bo na podlagi ugodnega mnenja Pridružitvenega odbora v trgovinski sestavi ta načrt veljal za referenčni dokument za izvajanje tega poglavja. V skladu s členom 438(3) Sporazuma je Pridružitveni odbor pooblaščen za sprejemanje odločitev v zadevah, ki jih določa Sporazum. V skladu s členom 438(4) Sporazuma se Pridružitveni odbor sestane v trgovinski sestavi, da obravnava vse trgovinske in s trgovino povezane zadeve iz naslova V Sporazuma.
            
            
               Akt, k sprejetju katerega se poziva Pridružitveni odbor v trgovinski sestavi, je akt s pravnim učinkom. Predvideni akt bo zavezujoč za pogodbenici v skladu s členom 438(3) Sporazuma. 
            
            
               Predvideni akt ne dopolnjuje ali spreminja institucionalnega okvira Sporazuma. 
            
            
               Postopkovna pravna podlaga za predlagani sklep Sveta je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
            
               Glavni cilj in vsebina predvidenega akta sta sprejetje ugodnega mnenja glede celovitega načrta, ki ga je Republika Moldavija predložila v zvezi z izvajanjem Sporazuma na področju javnih naročil. Zato se glavni cilj in vsebina predvidenega akta nanašata na skupno trgovinsko politiko v skladu s členom 207.
            
            
               Materialna pravna podlaga za predlagani sklep Sveta je torej člen 207 PDEU.
            
            
               4.3.Zaključek
            
         
         
            
               Pravna podlaga predlaganega sklepa Sveta je člen 207 v povezavi s členom 218(9) PDEU.
            
            
               2017/0246 (NLE)
            
            
               Predlog
            
            
               SKLEP SVETA
            
            
               o stališču, ki naj se zastopa v imenu Evropske unije v Pridružitvenem odboru v trgovinski sestavi, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani, glede celovitega načrta, ki ga je Republika Moldavija predložila v zvezi z izvajanjem Sporazuma na področju javnih naročil
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 207 v povezavi s členom 218(9) PDEU,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Pridružitveni sporazum med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani („Sporazum“) je Unija sklenila s Sklepom Sveta (EU) 2016/839 z dne 23. maja 2016
                  3
               , veljati pa je začel 1. julija 2016. 
            
            
               (2)Republika Moldavija v skladu s členom 272(1) in (2) Sporazuma predloži Pridružitvenemu odboru v trgovinski sestavi, kot je določen v členu 438(4) tega sporazuma, celovit načrt za izvajanje poglavja o javnih naročilih s časovno razporeditvijo in mejniki, ki mora vključevati vse reforme v zvezi s približevanjem pravnemu redu Unije in izgradnjo institucionalnih zmogljivosti. 
            
            
               (3)Člen 272(3) Sporazuma določa, da bo na podlagi ugodnega mnenja Pridružitvenega odbora v trgovinski sestavi ta načrt veljal za referenčni dokument za izvajanje poglavja 8 naslova V Sporazuma. Unija si bo po najboljših močeh prizadevala pomagati Republiki Moldaviji pri izvajanju načrta.
            
            
               (4)Pridružitveni odbor v trgovinski sestavi sprejme sklep, v katerem izrazi ugodno mnenje glede celovitega načrta, ki ga je Republika Moldavija predložila v zvezi z izvajanjem Sporazuma na področju javnih naročil. V skladu s členom 438(3) Sporazuma je sklep navedenega odbora zavezujoč za pogodbenici, ki sprejmeta ustrezne ukrepe za njegovo izvajanje.
            
            
               (5)Primerno je določiti stališče, ki naj se zastopa v imenu Unije v Pridružitvenem odboru v trgovinski sestavi, glede na to da načrt, ki ga je predložila Republika Moldavija, izpolnjuje zahteve iz člena 272(1) in (2) Sporazuma. V Pridružitvenem odboru v trgovinski sestavi Unijo zastopa Komisija v skladu s členom 17(1) Pogodbe o Evropski uniji (PEU) –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki naj se zastopa v imenu Unije, temelji na osnutku sklepa Pridružitvenega odbora v trgovinski sestavi, ki je priložen temu sklepu.
            
            
               Člen 2
            
            
               Ta sklep je naslovljen na Komisijo.
            
            
               V Bruslju,
            
         
         
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 9, 15.1.2015, str. 53. 
               
               
                  
                     (2)
                  Zadeva C-399/12 Nemčija proti Svetu (OIV), ECLI:EU:C:2014:2258, točke 61–64. 
               
               
                  
                     (3)
                  UL L 141, 28.5.2016, str. 28.
               
            
      
    ---documentbreak--- 
      
         
               EVROPSKA KOMISIJA
            Bruselj, 4.10.2017
            COM(2017) 564 final
            PRILOGA
            k
            predlogu sklepa Sveta
            o stališču, ki naj se zastopa v imenu Evropske unije v Pridružitvenem odboru v trgovinski sestavi, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani, glede celovitega načrta, ki ga je Republika Moldavija predložila v zvezi z izvajanjem Sporazuma na področju javnih naročil
            
               
         
         
            
               DODATEK
            
            
               Osnutek
            
            
               Sklep št. 2/2017 Pridružitvenega odbora EU-MOLDAVIJA V TRGOVINSKI SESTAVI 
            
            
               z dne ... 2017 
            
            
               o ugodnem mnenju glede celovitega načrta o javnih naročilih
            
            
               Pridružitveni SVET JE –
            
            
               ob upoštevanju Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani, podpisanega 27. junija 2014 v Bruslju, zlasti člena 272(3) Sporazuma,
            
            
               ob upoštevanju naslednjega:
            
            
               (1)Pridružitveni sporazum med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani („Sporazum“) je začel veljati 1. julija 2016. 
            
            
               (2)Člen 272(1) in (2) Sporazuma določa, da Republika Moldavija Pridružitvenemu odboru v trgovinski sestavi predloži celovit načrt za izvajanje zakonodaje o javnih naročilih, ki vključuje časovni razpored in mejnike ter bi moral vsebovati vse reforme v zvezi s približevanjem zakonodaje pravnemu redu Unije.
            
            
               (3)V členu 272(3) je določeno, da je za to, da bi celovit načrt postal referenčni dokument za proces izvajanja, tj. za približevanje zakonodaje Republike Moldavije o javnih naročilih pravnemu redu Unije, potrebno ugodno mnenje Pridružitvenega odbora v trgovinski sestavi. 
            
            
               (4)V skladu s členom 438(3) Sporazuma je Pridružitveni odbor pooblaščen za sprejemanje odločitev v zadevah, ki jih določa Sporazum. Sprejeti sklepi so zavezujoči za pogodbenici, ki sprejmeta ustrezne ukrepe za njihovo izvajanje. Pridružitveni odbor odločitve sprejema v soglasju s pogodbenicama.
            
            
               (5)V skladu s členom 438(4) Sporazuma se Pridružitveni odbor sestane v trgovinski sestavi, da obravnava vse trgovinske in s trgovino povezane zadeve iz naslova V Sporazuma.
            
            
               (6)Načrt o javnih naročilih, ki ga je predložila Republika Moldavija, izpolnjuje zahteve iz člena 272(1) in (2) Sporazuma.
            
            
               (7)Zato je primerno, da Pridružitveni odbor v trgovinski sestavi sprejme sklep, v katerem izrazi ugodno mnenje glede celovitega načrta o javnih naročilih, ki ga je predložila Republika Moldavija –
            
            
               SPREJEL NASLEDNJI SKLEP:
            
            
               Člen 1
            
            
               Izdano je ugodno mnenje glede Nacionalne strategije za javna naročila za obdobje 2016–2020 in glede akcijskega načrta za njeno izvajanje, ki ju je sprejela vlada Republike Moldavije s sklepom vlade št. 1332 z dne 14. decembra 2016. 
            
            
               Člen 2
            
         
         
            
               Ta sklep začne veljati na dan sprejetja.
            
            
               V Bruslju, dne ...
            
            
                     
                  
                  
                     
                        Za Pridružitveni odbor 
                     
                     
                  
               
                     
                  
                  
                     
                        Predsednik